
Mesterséges intelligencia alkalmazása a technikai elemzésekben

A pénzügyi piacok kereskedésének története hosszú múltra tekint vissza, és már a kezdetektől fogva próbálták az emberek az árfolyammozgásokat előrejelezni. A kezdetleges megközelítések egyre fejlettebbé váltak, különösen az elmúlt évtizedek információs forradalmának hatására, ami új lehetőségeket nyitott meg. A számítógépek megjelenése és a számítási kapacitás növekedése révén olyan technikák váltak elérhetővé, amelyek korábban elképzelhetetlenek voltak. A technikai fejlődés egyik jelentős eredménye a mesterséges intelligencia (AI) megjelenése, amely dolgozatom központi témája. Az AI alapú rendszerek nagy mennyiségű adatot gyorsan és hatékonyan képesek feldolgozni, valamint olyan komplex mintázatokat felismerni, amelyeket az emberi szem és a hagyományos megközelítések nem tudnak azonosítani. Ezáltal az AI alapú elemzések különösen hasznosak lehetnek a gyakran kiszámíthatatlan pénzügyi piacokon. A dolgozatomban öt részvény historikus adatait használtam fel. A kutatásom fő kérdése, hogy az alkalmazott indikátorok és AI algoritmusok közül melyikkel sikerül nagyobb profitot elérni. Az elemzés elvégzéséhez a Python programozási nyelvet, valamint a Google Colab nevű ingyenes felhőszolgáltatást használtam.



